Galek, Karol, poslanec NR SR (2022-10-07):
Dobré ráno a ďakujem veľmi pekne. Toto je taká paradoxná situácia, lebo sa jedná o zákon, ktorý som ešte chystal na ministerstve a teraz o ňom budem aj dneska hlasovať. Ale nemyslím si, že je to nejaký konflikt záujmov, jednoducho tak to osud zariadil. Dovolím si ale k tomuto zákonu ešte predniesť jeden pozmeňovací návrh. Sú to iba legislatívno-technické pripomienky, ktoré je potrebné zapracovať, alebo bolo by dobré, aby boli zapracované. Je to pozmeňovací návrh poslancov Národnej rady Slovenskej republiky Karola Galeka a Milana Vetráka k vládnemu návrhu zákona, ktorým sa mení a dopĺňa zákon č. 144/2013 Z. z. o obchodovaní s určenými výrobkami, ktorých držba sa obmedzuje z bezpečnostných dôvodov a ktorým sa mení zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov v znení neskorších predpisov a ktorým sa mení a dopĺňa zákon č. 190/2003 Z. z o strelných zbraniach a strelive a o zmene a doplnení niektorých zákonov v znení neskorších predpisov (tlač 1020). 1. Navrhujeme v čl. I bod 20 poznámka pod čiarou k odkazu 25, aby znela: „25) Zákon č. 58/2014 Z. z. o výbušninách, výbušných predmetoch a munícii a o zmene a doplnení niektorých zákonov v znení neskorších predpisov.“ Táto úprava sa navrhuje ako úprava poznámky k odkazu 25 tak, aby odkazovala na zákon, ktorý upravuje skladovanie určených výrobkov. V bode 2 pozmeňovacieho návrhu navrhujeme, v čl. I bod 29 znie: „29. V § 10 sa odsek 1 dopĺňa písmenom k), ktoré znie: „k) výrobok nie je určeným výrobkom.39b)“.“ Poznámka pod čiarou k odkazu 39b znie: „39b) § 4 ods. 4 zákona č. 64/2019 Z. z. o sprístupňovaní strelných zbraní a streliva na civilné použitie na trhu v znení zákona č. 268/2022 Z. z.“ Od 15. 1. 2022 (správne 15. 10. 2022, pozn. red.) totiž bude účinný zákon č. 268/2022 Z. z., ktorým sa mení a dopĺňa zákon č. 64/2019 Z. z. o sprístupňovaní strelných zbraní a streliva na civilné použitie, podľa ktorého je určeným výrobkom (rovnako ako zbrane a strelivo) aj tlmič hluku výstrelu. V bode 3 navrhujeme, aby sa v čl. I za bod 31 vložil nový bod 32, ktorý znie: „32. V § 13 sa vypúšťa odsek 2 a súčasne sa zrušuje označenie odseku 1.“ Doterajšie body sa primerane prečíslujú. V nadväznosti na úpravu v § 12 ods. 2 sa navrhuje toto vypustenie povinnosti vrátiť vyhlásenie o konečnom použití určených výrobkov aj z § 13. V bode 4 navrhujeme, aby sa v čl. II doplnil bod 5, ktorý znie: „5. Za § 72j sa vkladá § 72k, ktorý vrátane nadpisu znie: „§ 72k Prechodné ustanovenie k úpravám účinným od 15. novembra 2022 V konaní o vydanie povolenia na prepravu zbraní a streliva začatom po 15. novembri 2022, ktoré nebolo právoplatne skončené, sa postupuje podľa predpisov účinných do 14. novembra 2022.“.“ Toto sa navrhuje ako doplnenie prechodného ustanovenia v nadväznosti na rozšírenie obsahových náležitostí žiadosti na vydanie povolenia na prepravu zbraní a streliva. V poslednom bode 5 navrhujeme, aby sa v čl. I bode 40 v § 23b vrátane nadpisu sa slová „1. novembra“ vo všetkých tvaroch nahradili slovami „15. novembra“ v príslušnom tvare a slová „31. októbra“ sa nahradili slovami „14. novembra“ a v čl. III sa slová „1. novembra“ nahradili slovami „15. novembra“. Toto je odôvodnené tým, že zmena účinnosti sa navrhuje z dôvodu trvania legislatívneho procesu. Z tohto dôvodu je potrebné zmeniť účinnosť zákona tak, aby boli dodržané požiadavky a lehoty stanovené Ústavou Slovenskej republiky [čl. 87 ods. 2 až 4 a čl. 102 ods. 1 písm. o)]. Ďakujem veľmi pekne a prosím o podporu tohto pozmeňujúceho návrhu.